Уус-Алдан улууһун Баатаҕайдааҕы 5№-х «Күнчээн» оҕо саада

**Саҥа дьыллааҕы сценарий**

(улахан бөлөх оҕолоругар)

Оҥордо: улахан бөлөх иитээччитэ

Ядрихинская С.И.

Баатаҕай- 2023 сыл.

*Саала кытыытыгар харыйа киэргэнэн турар (уота умуллан турар). Аттыгар синтепонунан күрдьүк хаар уонна ол матырыйаалынан хаардар сыталлар.*

*Саҥа дьыллааҕы ырыа тыаһыыр. Саалаҕа оҕолор киирэн миэстэлэригэр олороллор.*

*(Тыал иһиирэр тыаһа иһиллэр)*

*Саала ортотугар ыытааччы-Кыһын киирэр.*

**Ыытааччы-Кыһын:**

Саала иһэ эчи киэргэммитиэн!

Миигин биллигит да оҕолор?

Билбэтэх буоллаххытына мин көмелөһүөм,

Мин дьыл кэмнэриттэн биирдэстэрэбин,

кэллэхпинэ тулаҕыт барыта маҥанынан бүрүллэр.

Таайдыгыт?

* *Оҕолор эппиэттэрэ.*

**Ыытааччы-Кыһын:**

Саамай сөп, Мин кыһыммын. Мин кэллим, эһигини үөрдээри, кэтэһиилээх Саҥа Дьылы аҕалаары, минньигэс аһынан, подарогынан күндүлээри. Салааскаҕа состороргутун, хатааһылыыргытын сөбүлүүгүт дуо?

* *Оҕолор эппиэттэрэ.*

**Ыытааччы-Кыһын:**

Мин билэр этим, эһиги миигин күүтэргитин, таптыыргытын. Онтон мин эмиэ эһигитини олус таптыыбын, эһиэхэ анаан бырааһынньык бэлэмнээбитим, ыалдьыттары ыҥыртаабытым.

*Музыка тыаһыыр.*

*Куобахчааннар сүүрэн киирэллэр.*

**Куобахчааннар:**

Дорооболорун оҕолоор!

Биһиги эһигини көрөн олус үөрдүбүт.

Бырааһынньыктааҕы сааланы көрдөөн,

Тыаны бүтүннүү кэрийдибит.

Үҥкүлүүргэ, ыллыырга бэлэммит!

*Куобахчааннар үҥкүлүүллэр.*

**Ыытааччы-Кыһын:**

Эх, куобахчааннар маладьыастар!

Манна ыксаан кэлэргитигэр,

 тугу да умнубатыгыт дуо?

*Куобахтар соһуйаллар, бэйэ-бэйэлэрин көрсөллөр, хомойоллор. 1-кы куобах кэтэҕин тарбанар, 2-с куобах умса көрөн турар.*

*1-кы Куобах сиэбиттэн сурук хостуур.*

**1-кы Куобах:**

Ай-яй-яй *(төбөтун туттар)*

Бырааһынньыкка аһары ыксааммын,

Сурук биэриэхтээхпит умнан кэбиспиппин.

*(Ытыыр)*

**Ыытааччы-Кыһын:**

Кэбис, куобахчаан ытаама.

**1-кы Куобах:**

Хайдах ытаабат буолуохпунуй. Саҥа дьыллааҕы бырааһынньыкка Тымныы оҕонньорго биэриэхтээх ыҥырыы суругу биэрбэккэ кэлбиппин дии. Ол кэннэ, кини бүгүн манна хайдах билэн кэлиэй… *(Өссө күүскэ ытыыр)* Тымныы оҕонньор хайдах кэлэр!

**Ыытааччы-Кыһын:**

Ытаама, хараҕын уутун сотун.

Оҕолору көр эрэ.

Эһиги кинилэри кытта оонньоон,

Таабырынна таайтарын.

Хараҕын уутун түргэнник сотун.

Мин Тымныы оҕонньору булуом.

Уонна манна аҕалыам,

Оҕолор үөрүөхтэрэ.

*Ыытааччы-Кыһын Тымныы оҕонньору көрдүү барар. Куобахчааннар кинини атаара хаалаллар, илиилэринэн сапсыйаллар.*

*Куобахчааннар оҕолорго Кыһын туһунан таабырын таайтараллар.*

*Арай музыка тыаһыыр, бөрө киирэн кэлэр. Куобахааннар күрдьүк кэннигэр баран саһаллар.*

*Бөрө ырыа ыллыыр,* *ыллаан бүтэн баран иһин имэринэр.*

**Бөрө:** Аата аччыктаатахпыан. Тугу эрэ сиэхпин

баҕардыым.

*Ол олордоҕуна н2-с куобах ытырдар. Бөрө соһуйар.*

**Бөрө:** Ким баарый?

**2-с Куобах:** мин куобахпын.

**Бөрө:** хата сиир аспын булуннум дии. Мин эйигин билигин сиэм.

**2-с Куобах:** сиэмэ-сиэмэ.

**Бөрө:** тоҕо?

**Куобах:** тоҕо диэтэр мин бу үүнэр сыл символа буолабын. Миигинэ суох бырааһынньык буолбат. Оҕолор бырааһынньыктаары кэтэһэн олороллор.

*1кы куобах ойон турар*

**1-кы Куобах:** бөрө биһигини кытта бырааһынньыкка сырыт. Оннук да, оҕолоор? Көҥүллүүбүт да?

*О5олор эппиэттэрэ.*

**Бөрө:** Һоо, иккиэ эбиккит дуу. Бэрэ-бэрэ туох диэтигит, бырааһынньыкка сырыт диэтигит дуо? Ол туоххут эбитэ буоллар. Чэ буоллун даҕаны, ол гынан баран аһыахпын наада.

 **1-кы** **Куобах:** аччыктаабыт буоллаххына биһиги эйигин аһынан күндүлүөхпүт. Ол гынан баран, ким үлэлиир-ол аһыыр диэн өс хоһооно истибитин дуо? Билигин биһиги эйиэхэ сорудах биэриэхпит, ону толордоххуна, аһынан күндүлүөхпүт.

**2-с Куобах:** оҕолоор, оонньуубут дуо?

*Оҕолор эппиэттэрэ.*

*Оҕолору икки хамаандаҕа араараллар, утарыта туран музыка тыаһаатаҕына хаар бырахсаллар. Музыка тохтоотоҕуна, хайа хамаандаҕа элбэх хаардаах, ол хамаанда хотторор. Ол кэннэ бөрөҕө хаар хомуйтараллар.*

**Бөрө:** аата сылайдахпыан. Ол да буоллар, ким үлэлиир-ол аһыыр диэбиккит дии аспын биэрэ тардын.

**2-с Куобах:** бөрө маладьыас, эйиэхэ бу барыбыт аатыттан яблоко.

**Бөрө:** баһыыбаларын. Мин манна олорон яблокабын сиэм.

**1-кы Куобах:** оҕолор, бөрө саҥа дьыл бырааһынньыга диэн тугун билбэт. Саҥа дьыллааҕы хоһооннордо ааҕан иһитиннэриэххэ эрэ.

**Бөрө:** аата үчүгэйиэн!

*Ырыа тыаһыыр, ол фоҥҥа оҕолор хоһоон ааҕаллар.*

Эрэл: Маҥан, кыһыл оонньуурдаах,

 Харыйабыт сандаарбыт.

 Саҥа дьылга киэргэнэн,

 Ыалдьыттарын манаабыт.

 Арчылаан: Аныгылыы муннукка

 Хаартыскаҕа түһэллэр.

 Үөрбүт-көппүт түгэннэрин,

 Үйэлэргэ тиһэллэр.

 Айтал: Саҥа дьылбыт сандааран,

 Сыттыктарга сынньаннын.

 Киэргэтиилээх муннукка,

 Сыыппаранан оонньоотун.

 Арина: Куобахчааммыт сылыгар,

Үөрэх-үлэ тубустун.

 Үтүө санаа үксээтин,

 Кэрэ санаа элбээтин.

 Кирсан: Саҥа дьылы таптыыбын,

 Саҥа дьылы күүтэбин.

 Харыйабын киэргэтэн,

 Саҥа дьылы көрсөбүн.

 Вика: Харыйабыт киэргэммит,

 Оонньуурдарын иилиммит.

 Ырыа-тойук истээри,

 Үҥкүүбүтүн көрөөрү.

 Баир: Төгүрүччү туруохха,

 Хороводка хаамсыахха.

 Үөрэ-көтө ыллыахха,

Саҥа дьылга үөрүөххэ.

 Арылхан: Маскарадтаах оҕолор,

Олус, олус үөрбүттэр.

 Дед Моруоспут кэлэрин,

Олус, олус күүппүттэр.

 Дьулуур: Саҥа дьылга оҕолор,

 Бука бары үөрэллэр.

 Дьыссаакка кэлэннэр

 Маскарад кэтэллэр.

**Бөрө:**

Бырааһынньыккытын олус диэн сэргээтим! Хайдах эрэ үөрүүбүттэн үҥкүлүөхпүн баҕардым. Куобах үҥкүлүөххэ эрэ.

**1кы Куобах:** Чэйиҥ эрэ оҕолоор, бары туран үҥкүлүөҕүҥ.

*Саҥа дьыллааҕы флешмоб.*

**2-с Куобах:**

Хайа бөрө, хайдах эбитий, саҥа дьыллааҕы бырааһынньык?

**Бөрө:**

Олус үчүгэй. Оонньуохпун баҕардым!

**1-кы Куобах:**

Мас эрийэргэ күрэхтэһиэхпит.

**Бөрө:**

О, мин бу оонньууга барыларыттан ордукпун. Ким миигин кытта күрэхтэһэрий?

**1-кы Куобах:**

Дьэ билигин, ким түргэнин, илиитигэр күүстээҕин билиэхпит.

*Эрийэр мас – оонньуу*.

**Бөрө:**

Олуһун диэн онньоон сэргэхсийдим. Бары да олус түргэн, илиигитигэр күүстээх эбиккит. Маладьыастар!

*Остуоруйа музыката тыаьыыр, ыытааччы-Кыһын уонна Хаарчаана киирэн кэлэллэр.*

**Ыытааччы-Кыһын:**

Оҕолор, эһигини көрөн олус диэн үөрдүм.

Саҥа дьылбыт бырааһынньыга үүннэ,

Көрүҥ эрэ, оҕолор

Мин эһиэхэ кими аҕалбыппын.

*Хаарчаана уҥкүлүүр. Онтон хоһоон ааҕар.*

**Хаарчаана:**

Саҥа дьылы таптыыбын,

Саҥа дьылга үөрэбин.

Эһиэхэҕэ оҕолорго

Ыалдьыт буолан кэлэрбин.

Миигин кытта тэбис тэҥҥэ,

Кыыллар тыаны киэргэттилэр,

Харыйаны төгүрүччү,

Хоробуоттаан көттүлэр.

Саҥа дьылга бука бары,

Ырыа-үҥкүү үөрэтэбит.

Тымныы Эһээ кэһиилэрин,

Долгуйа кэтэһэбит.

**Ыытааччы-Кыһын:**

Хайа, оттон бу хайа кыыл оҕолор кэннилэригэр саспытый?

**Хаарчаана:**

Бөрө!!! Оҕолор, саһын, билигин мин эһигини быыһыам!

**2-с Куобах:**

Дорообо Хаарчаана. Бөрө биһиги табаарыспыт. Кини биһини кытта саҥа дьыллааҕы бырааһынньыкка сылдьар.

**Бөрө:**

Доҕоттоор, мин эһиэхэ хоһоон ааҕыам.

Үчүгэй настырыанньаны бэлэхтиэм.

Саҥа дьыллааҕы бырааһынньыкпыт

Элбэх үөрүүлэри бэлэхтээтин.

*Хаарчааналаах Кыһын бэйэ бэйэлэрин көрсөллөр. Бөрө хоһоон ааҕар.*

**Бөрө:**

Саҥа дьылбыт тиийэн кэллэ –

Салаасканан сырылаан,

Саҥа дьылбыт тиийэн кэллэ –

Харыйанан дыргыйан.

Саҥа дьылбыт тиийэн кэллэ –

Көрү-нары көҕүлээн,

Саҥа дьылбыт тиийэн кэллэ –

Үөрүү-көтүү кэһиилээн.

Көрдүгүт дуо, мин эрдэ хоһоон диэн тугун, маннык үтүө тыллары да билбэт этим. Бэйэм бэйэбиттэн соһуйдум.

**Хаарчаана:**

Чахчы оннук эбит буоллаҕына, бөрө маладьыас. Оччотугар туруохпут да, бырааппын Саҥа дьылы уонна эһэбин Тымныы оҕонньору ыҥырыаххайыҥ!

**1-кы Куобах:**

Оҕолоор, ыҥырабыт да Саҥа дьыл уолчааны уонна Тымныы оҕонньору. Биир, икки, үс.

**Бары.** Саҥа дьыл, Тымныы оҕонньор. (3 төгүл).

**Тымныы оҕонньор:**

Истэбин, истэбин. Бардым, бардым.

Эчи саала иһэ киэргэммитин,

Миигин күүппүккүт тута көстөр.

Мин эһиэхэ сиэн уолбунаан

Элбэх үөрүүнү аҕаллым,

Минньигэс подарок аҕаллым.

**Хаарчаана:**

Оҕолор, быраатым эһигини саҥа дьылынан эҕэрдэлээн хоһоон ааҕыан баҕарар. Бары чуумпуран олорон истэргитигэр көрдөһөбүн.

*Саҥа дьыл уолчаан хоһоон ааҕар.*

**Саҥа дьыл:**

Мин саҥа дьыл буолабын

Саҥа сылы аһабын,

Тымныы эһээ оҕонньору

Сынньалаҥҥа атаарабын.

Үгүс элбэх эрэллээх

Саҥа дьылга үктэнэбин.

Үгүс үтүө санаалаах

Саҥа дьылы аһабын.

**Тымныы оҕонньор:**

Чэйиҥ эрэ оҕолор, Саҥа дьылы көрсө бука бары хороводтуоххайыҥ.

*Хоровод*

**Тымныы о5онньор:**

Үөрүүбүт өссө үксүүрүн туһуттан,

Харыйабыт уотун уматыаххайын.

Оҕолор, бары бииргэ

Биир, икки, үс Харыйа умай, Ура!!!

**Тымныы оҕонньор:**

Барыгытын үүммүт саҥа дьылынан, Куобах сылынан итиитик-истиҥник эҕэрдэлиибин! Саҥа сылга барыгытыгар баҕарыам этэ элбэх үөрүүнү, дьолу, элбэх элбэх саҥа доҕоттору!

**Хаарчаана:** Эһээ оҕолорго подароккын биэрбэккин дуо, тоҕо эрэ көстүбэт дии.

**Тымныы оҕонньор:** Оо, олох да кырдьаммын дуу, сылайаммын дуу олох да аара ханна эрэ хаалларбыппын дии. Чэ буоллун, онтон бадаҕа аптаах этим дии, ыл сиэнэ кыыс улахан миискэтэ аҕала тарт миин буһарыахпыт, аптыахпыт, подарокпытын баар оҥордоххо сатанар.

*Саалаҕа остуоллаах мишуранан, таҥаһынан, хаарынан киэргэтиллибит улахан миискэ киллэрэллэр. Миин буһарарга туус, лапса, уу, шоколад, сахар наада уонна хомуос.*

**Тымныы оҕонньор:** хаар, хаар, хаар, муус, муус, муус аптаах баҕа санаабыт табыллын......оҕолорго подарок....

Миискэ иһиттэн подарок хостоон биир, биир түҥэтэр. Подарок сороҕо остуол анныгар кистэнэ сылдьар.

Түмүккэ Тымныы оҕонньор барыларыгар подарок биэрэр уонна баҕалаахтары кытта хаартыскаҕа түһэр.